Gríðarmikið ofbeldi hefur varpað dökkum skugga á yfirstandandi þingkosningar á Papúa Nýju Gíneu. Um það bil fimmtíu manns liggja í valnum en kosningar standa til mánaðamóta.
Meðan á undirbúningi kosninganna stóð létust 28 í róstum og árásum en frá því atkvæðagreiðsla og talning hófst í byrjun júlí hafa 22 til viðbótar fallið í valinn. Menn vopnaðir sveðjum réðust að hópi fólks við talningastöð í höfuðborginni Port Moresby og átján féllu í árás vígamanna í fjallahéruðum landsins. Bal Kama aðstoðarprófessor við háskólann í Canberra í Ástralíu telur ólíklegt að mannfallið nú verði jafnmikið og 2017 þegar 200 fórust í árásum tengdum þingkosningum en segir að myndskeið og ljósmyndir af árásunum sýni glöggt hve alvarlegt ástandið sé.
Maholopa Laveil, lektor í hagfræði við háskóla Papúa Nýju Gíneu, segir um milljón kjósenda ekki mega greiða atkvæði vegna þess að kjörskrá hefur ekki verið uppfærð frá árinu 2012. Fjölda kjósenda hefði verið vísað frá kjörstöðum, margir frambjóðenda hefðu lýst vanþóknun sinni á því og að lokum hefði ofbeldi brotist út. Eins hafi frambjóðendur nánast hertekið ákveðna kjörstaði, embættismönnum hefur verið mútað eða þeim ógnað sem hefur leitt af sér upplausn og skapað vantraust á niðurstöður kosninganna. Stjórnvöld hafa brugðist við ofbeldinu með varðgæslu ásamt því sem talningamenn voru fluttir á öruggari svæði. Laveil segir brýnt að viðtakandi ríkisstjórn geri víðtækar umbætur á kosningakerfinu og tryggi öryggi á kjörstöðum.